আব্দুর রাজ্জাক (ব্যারিস্টার)

ব্যারিস্টার আব্দুর রাজ্জাক (৬ মার্চ ১৯৪৯–৪ মে ২০২৫) ছিলেন একজন বাংলাদেশী ব্যারিস্টার এবং রাজনৈতিক দল বাংলাদেশ জামায়াতে ইসলামীর প্রাক্তন সহকারী সেক্রেটারি জেনারেল। তিনি বাংলাদেশ সুপ্রিম কোর্টের একজন জ্যেষ্ঠ আইনজীবী ও বাংলাদেশের আন্তর্জাতিক অপরাধ ট্রাইব্যুনালে আসামি পক্ষের প্রধান কৌঁসুলি ছিলেন। ২০১৯ সালে তিনি জামায়াত থেকে পদত্যাগ করে আলোচিত হন। ব্যরিস্টার আব্দুর রাজ্জাক ২০২৫ সালের ৪ মে রাজধানীর ইবনে সিনা হাসপাতালে চিকিৎসাধীন অবস্থায় ইন্তেকাল করেন।

প্রারম্ভিক জীবন ও শিক্ষা 
আব্দুর রাজ্জাক ১৯৪৯ সালের ৩১ ডিসেম্বর সিলেট জেলার বিয়ানীবাজার উপজেলার মাথিউরা ইউনিয়নের শেখলাল গ্রামে জন্মগ্রহণ করেন। তিনি এমসি কলেজের ছাত্র ছিলেন। অর্থনীতিতে স্নাতক ও স্নাতকোত্তর শেষে তিনি যুক্তরাজ্যে যান এবং লিংকনস্‌ ইন থেকে আইন বিষয়ে অধ্যয়ন করে ১৯৮০ সা‌লে তিনি ব্যা‌রিস্টার হন।

কর্মজীবন 
শিক্ষা জীবন শেষে আব্দুর রাজ্জাক লন্ড‌নেই আইন পেশায় নিয়োজিত হন। ১৯৮৬ সালে দেশে ফিরে তিনি আইনজীবী হিসেবে তালিকাভুক্ত হন। এর দুবছর পর হাইকোর্ট বিভাগের আইনজীবী হিসেবে তালিকাভুক্ত হন তিনি। ১৯৯০ সালে তিনি দ্য ল’ কাউন্সেল নামে একটি আইনি ফার্ম প্রতিষ্ঠা করেন। পরবর্তীতে, ১৯৯৪ সালে তিনি আপিল বিভাগে তালিকাভুক্ত হন এবং ২০০২ সালে আপিল বিভাগের জ্যেষ্ঠ আইনজীবী হন।

আন্তর্জাতিক অপরাধ ট্রাইব্যুনাল 
রাজ্জাক বাংলাদেশের আন্তর্জাতিক অপরাধ ট্রাইব্যুনালে প্রধান প্রতিরক্ষা পরামর্শক ছিলেন, যেখানে বিশেষত জামায়াত নেতাদের অভিযুক্ত করা হয়েছিল।  রাজ্জাকের পক্ষ থেকে রক্ষিতদের মধ্যে ছিলেন সাবেক নেতা গোলাম আযম, নেতা মতিউর রহমান নিজামী, কার্যনির্বাহী কাউন্সিলের সদস্য দেলোয়ার হোসেন সাঈদী, মহাসচিব আলী আহসান মোহাম্মদ মোজাহেদ, সহকারী সেক্রেটারি জেনারেল আবদুল কাদের মোল্লা। রাজ্জাককে অভিযোগ করা হয়েছে যে তার কর্মকর্তাদের পেশাদার দায়িত্ব পালনে অসুবিধা তৈরি করতে সরকারী কর্মকর্তারা বিভিন্নভাবে তাকে হয়রানি করেছিলেন।  হিউম্যান রাইটস ওয়াচ তাকে বাধা ছাড়াই পুরো ও সুষ্ঠু প্রতিরক্ষা পরিচালনার অনুমতি দেওয়ার আহ্বান জানিয়েছিল।

রাজনীতি 
আব্দুর রাজ্জাক ১৯৮৬ সালে জামায়াতে ইসলামীতে যোগদান করেন। পরবর্তীতে তিনি দলটির সহকারী সেক্রেটারি জেনারেলের দায়িত্ব পান। ২০১৩ সালের ১২ ডিসেম্বর আব্দুল কাদের মোল্লার মৃত্যুদণ্ড কার্যকর হলে, ১৮ ডিসেম্বর আব্দুর রাজ্জাক যুক্তরাজ্যে চলে যান।

রাজ্জাক ১৫ ফেব্রুয়ারি ২০১৯ সালে লন্ডন থেকে এক ই-মেইল বার্তায় বাংলাদেশ জামায়াতে ইসলামীর সহকারী সেক্রেটারি জেনারেল থেকে পদত্যাগ করেন। ওই পদত্যাগ বার্তায় ১৯৭১ সালের মুক্তিযুদ্ধে ভুমিকার জন্য ক্ষমা চাওয়ার পরামর্শ দিয়ে তিনি জানান দুই দশক তিনি জামায়াতকে বোঝানোর চেষ্টা করেছেন যে ৭১-এ দলের ভূমিকা নিয়ে খোলামেলা আলোচনা হওয়া উচিত এবং ওই সময়ে জামায়াতের ভূমিকা ও পাকিস্তান সমর্থনের কারণ উল্লেখ করে জাতির কাছে ক্ষমা চাওয়া উচিত। তার পদত্যাগ নিয়ে জামায়াত ছাড়াও বাংলাদেশের রাজনীতিতে ব্যাপক আলোচনার জন্ম দেয়। তাকে অনুসরণ করে শীর্ষস্থানীয় কয়েকজন নেতা দলত্যাগ করেছে। 

পরবর্তীতে তিনি আমার বাংলাদেশ পার্টিতে যুক্ত হন এবং দলটির প্রধান উপদেষ্টার দায়িত্ব গ্রহণ করেন। ২০২৪ সালের ৫ আগস্ট ছাত্র-জনতার অভ্যুত্থানে আওয়ামী লীগ সরকারের পতনের পর ১৭ আগস্ট তিনি এবি পার্টি থেকেও পদত্যাগ করেন এবং ২৬ ডিসেম্বর দেশে ফিরে আসেন।

ব্যক্তিগত জীবন 
ব্যক্তিগত জীবনে আব্দুর রাজ্জাক ২ ছেলে ও এক মেয়ের জনক ছিলেন। তার দুই ছেলে এহসান আব্দুল্লাহ সিদ্দিকী ও ইমরান আব্দুল্লাহ সিদ্দিকী দুজনেই ব্যারিস্টার।

মৃত্যু 

তিনি দীর্ঘদিন ক্যান্সারে আক্রান্ত ছিলেন। পরে ধানমন্ডির ইবনে সিনা হাসপাতালে চিকিৎসাধীন অবস্থায় ২০২৫ সালের ৪ মে ইন্তেকাল করেন। সেদিন ধানমন্ডির তাকওয়া মসজিদে এবং পরের দিন সুপ্রিম কোর্টের ইনার গার্ডেন ও বায়তুল মোকাররমে জানাজা শেষে তাকে আজিমপুর কবরস্থানে দাফন করা হয়।

আরও দেখুন 
 মোহাম্মদ তাজুল ইসলাম
 টবি ক্যাডম্যান

তথ্যসূত্র 

১৯৪৯-এ জন্ম
২০২৫-এ মৃত্যু
বাংলাদেশী আইনজীবী
বাংলাদেশ জামায়াতে ইসলামীর রাজনীতিবিদ
২১শ শতাব্দীর বাংলাদেশী আইনজীবী
২০শ শতাব্দীর বাংলাদেশী আইনজীবী
বাংলাদেশী ব্যারিস্টার
প্রোস্টেট ক্যান্সারে মৃত্যু
বাংলাদেশে ক্যান্সারে মৃত্যু
আমার বাংলাদেশ পার্টির রাজনীতিবিদ
মুরারিচাঁদ কলেজের প্রাক্তন শিক্ষার্থী
লিংকনস ইনের সদস্য
সিলেট জেলার আইনজীবী
সিলেটের রাজনীতিবিদ
আজিমপুর গোরস্থানে সমাধিস্থ
বাংলাদেশী মুসলিম